MISBRUIK EN UITBUITING VAN KINDERS BEREIK KOMMERWEKKENDE VLAKKE – INcontext International
MISBRUIK EN UITBUITING VAN KINDERS BEREIK KOMMERWEKKENDE VLAKKE
Die Verenigde Nasies se Kinderfonds (Unicef) het Dinsdag 23 November 'n verslag vrygestel wat verklaar dat Wes- en Sentraal-Afrika die hoogste aantal kindersoldate ter wêreld en die meeste minderjarige* slagoffers van seksuele geweld het. Sedert 2016 was daar 'n toename in konflik wat daartoe gelei het dat minstens 21,000 kinders deur regeringsmagte en gewapende groepe gewerf is. Die verslag het ook genoem dat meer as 2,200 kinders as slagoffers van seksuele geweld geverifieer is, 3,500 kinders ontvoer is en daar minstens 1,500 aanvalle op skole en hospitale was. Unicef het ook berig dat meer as 57 miljoen kinders in die streek humanitêre hulp nodig het. Sulke tragiese statistieke is nie uniek aan Afrika nie. Sedert die Taliban beheer oor Afghanistan, op 15 Augustus, oorgeneem het, is miljarde dollars se Afghaanse bates in die buiteland gevries en die meeste internasionale hulp is opgeskort, voedselpryse het die hoogte ingeskiet en miljoene is werkloos of sonder 'n bron van inkomste gelaat. Weens armoede neem kinderhuwelike toe. Unicef het verder berig dat desperate ouers hul dogters van so jonk as 20 dae oud aan 'n toekomstige huweliksmaat belowe, in ruil vir 'n bruidskat. Daar word voorspel dat die koers van kinderhuwelike in die komende maande kan verdubbel. In Indië neem kinderhandel toe namate die COVID-19-pandemie miljoene werkloos gelaat het; gesinne word deur armoede geteister en baie kinders is sonder ouers agtergelaat – wat hulle kwesbaar maak vir mensehandelaars. Indië is ook die tuiste van die hoogste aantal seksueel misbruikte kinders ter wêreld. Die nasionale misdaadrekordburo het verlede jaar 43,000 oortredings (wat gemiddeld een saak elke 12 minute is) onder die Wet op die Beskerming van Kinders teen Seksuele Misdrywe (POCSO), geregistreer. Hierdie wet is ingestel om kinders teen seksuele misdrywe te beskerm. Verslae lui dat die amptelike syfers waarskynlik veel laer is as die ware syfers, aangesien die meeste gevalle nie aangemeld word nie.
UIT 'N CHRISTELIKE PERSPEKTIEF
8,521 kinders is verlede jaar as kindersoldate gebruik
Ongeveer 1 uit 5 meisies word afgetrou voor hulle 18de verjaardag
Ongeveer 1 uit 10 meisies word gedwing om aan seksuele dade deel te neem
'n Paar jaar gelede het dr. Bryant Myers, Direkteur van World Vision se MARC Ministries, 'n aanbieding gedoen oor die getalle en omstandighede met betrekking tot kinders en jeugdiges regoor die wêreld. Hy het berig dat byna 85% van mense wat besluit om Christus te volg, dit tussen die ouderdomme van 4 en 14 doen. Dit het bekend gestaan ​​as die "4/14-venster". In 2011 het mense onder 18 jaar 29,3% (meer as 'n kwart) van die wêreld se bevolking uitgemaak. Een van die redes hoekom ons besorg moet wees oor die toestand van kinders in die wêreld, is omdat hulle die toekoms van die Kerk en sending is. Die vyand weet hoe "sag" en ontvanklik kinders se harte vir God se liefde en Sy evangelie is, daarom teiken hy hulle op 'n strategiese tyd – wanneer hulle op hul kwesbaarste is. Op grond van die Skrif, weet ons dat kinders vir God van groot waarde is, en Hy beveel sy volgelinge om vir hulle te sorg en na hulle om te sien soos wat Hy doen. In Lukas 18:16 verwelkom Jesus die kindertjies en sê: "Laat die kindertjies na My toe kom en moet hulle nie verhinder nie, want die koninkryk van God is juis vir mense soos hulle" en bestraf Hy dus volwassenes wat hulle as probeer verhinder, uitsluit en as minder belangrik ag. Volwassenes het die verantwoordelikheid om namens kinders voorspraak te maak en om vir hulle te sorg soos hulle vir hulself sou sorg. Klaagliedere 2:19 sê: "Staan dwarsdeur die nag op en roep, stort voor die Here jou hart uit soos water, strek jou hande uit, en bid om die lewe van jou kinders, hulle wat van honger beswyk op die hoeke van die strate." Mag ons gevind word waar ons ons harte uitstort, ons hande ophef en namens kwesbare kinders regoor die wêreld, voor God pleit.
Dat volwassenes, organisasies en regerings daad by die woord sal sit om kinders wat kwesbaar is vir ontvoering, dwangarbeid, mishandeling en kinderhuwelike te beskerm;
dat die Kerk die voortou sal neem om op 'n praktiese wyse na die wêreld se mees kwesbare kinders om te sien; en
dat kinders (veral diegene wat deur ander getraumatiseer is) die liefde en herstellende krag van Christus sal ervaar en hulle Hemelse Vader sal leer ken.
* minderjarig – nog nie oud genoeg om volgens die reg selfstandig besluite te neem (spesifieke ouderdomme kan van land tot land verskil)
Foto: REUTERS/Jean Pierre Aime Harerimana
4/14-vensterChristelike perspektiefcovid-19kinderhuwelikekinderskindersoldatenuusnuus uit 'n Christelike perspektiefnuusflitseseksuele geweldUNICEF